BOJNICE. Ôsmy ročník festivalu Letná pauza bude mať tentoraz inú podobu, ako po minulé roky. Časť podujatia, ktorá bola venovaná popovej a rockovej hudbe a odohrávala sa na veľkom pódiu na plážovom kúpalisku, nebude.
Na svoje si však prídu milovníci džezu, pre ktorých organizátori pripravili dva koncerty. Súčasťou Letnej pauzy bude aj tento rok koncert klasickej hudby.
Pohoda je výnimkou
Organizátori sa pre zmenu koncepcie obľúbeného letného festivalu rozhodli z viacerých dôvodov.
"Chýbajú nám peniaze, bez ktorých nie sme schopní garantovať kvalitu predchádzajúcich ročníkov. Druhým dôvodom je momentálny trend ponuky hudobných festivalov, na ktorých sa, snáď len s výnimkou Pohody, objavujú tí istí interpreti," hovorí jeden z organizátorov Letnej pauzy Pavel Drozd a dodáva: "V minulosti bolo atraktívne a vzrušujúce, keď sme pozvali napríklad Desmod alebo Hex. Vedeli sme, že ľudia určite prídu, pretože tieto kapely nevystupovali v regióne tak často, ako je to teraz."
Koncert klasickej hudby bol súčasťou Letnej pauzy už niekoľko rokov. Tentoraz v prievidzskom kostole piaristov vystúpia Musica Aeterna & Vox Aeterna, Helga Bachová. Petra Noskaiová a Eva Gregorová. Zaznejú skladby Vivaldiho, Bacha a ďalších skladateľov.
Hostia z Čiech
Festival však bude mať aj svoju džezovú časť, tentoraz v atraktívnych priestoroch Bojnického zámku.
"Veríme, že toto exkluzívne prostredie, keď účinkujúci budú vystupovať pod holým nebom na jednom z nádvorí, priláka veľa priaznivcov džezu. Ak by nebolo dobré počasie, koncerty presunieme do Šalamúnovej siene Bojnického zámku," zdôraznil Drozd.
V nedeľu 4. júla o 20. h sa predstavia Triango a Traditional club Bratislava. O dva dni neskôr, teda 6. júla o 20. h sa divákom predstavia Martin Uherek Quartet, PaCoRa Trio & Jana Semerádová z Českej republiky a Lucia Lužinská & All time jazz.
Organizátori vytvoria na nádvorí zámku aj "Jazz cafe", v ktorom bude k dispozícii nielen káva, ale aj nealko nápoje, pivo či štrúdľa.
Súťaž
Ak máte radi džez, môžete hrať o vstupenky na niektorý z dvoch koncertov na Bojnickom zámku. Stačí ak vystrihnete kupón a spolu s menom a adresou ho akýmkoľvek spôsobom doručíte do redakcie do piatka 25. júna do 12. h.
Traja výhercovia získajú po dve vstupenky na džezový koncert, ktorý bude 4. júla a ďalší traja na vystúpenie 6. júla.